17-yanvar tunida internetga ulanishda qiyinchiliklar yuzaga kelishi mumkin

Bugun, 16-yanvar kuni mamlakatimiz bo‘ylab taxminan 30 daqiqa davomida internet ishlamay qolganligi haqida avvalroq xabar bergan edik. Bu nosozlik haqida O‘zbekistonning TPS internet-provayderi saytida xabar tarqatilgan. Unda dastlab, tashqi xalqaro internet kanalida muammolar mavjudligi xabar qilingan. O‘sha paytda buning sababi va nosozlikning bartaraf etilishi muddatlari aniqlanayotgani ma’lum qilingan.
Bu mavzu internetda qizg‘in muhokama qilindi. Jumladan,  Twitter tarmog‘ida Quvnoq yigitcha nikli foydalanuvchi: “Menda Facebook ochilmayapti. Sizlarda ham shunaqami?” deya tvit qoldirgan.

 Skrinshot: “Daryo”
Facebook ijtimoiy tarmog‘ining Muhrim A’zamxo‘jayev ismli foydalanuvchisi ham: “Ishladimi internet? Hammasi joyidami? Nima bo‘ldi o‘zi?” deb post qoldirgan. Unga javoban yozilgan izohlarda ham bu holat aks etgan. Farrux Narimanov ismli foydalanuvchi: “O'tgan yili ham yozlarda o'chganmidi adashmasam?” degan bo‘lsa, Feruza Alisherovna: “Ikki soatdan beri ishlamaydi”, deya shikoyat qilgan.

 Facebook ijtimoiy tarmog‘idagi muhokama. “Daryo” skrinshoti
Muhrim A’zamxo‘jayevning boshqa bir postida: “Allo, O‘zbekiston! Shu yerdamisizlar?” deyilgan va izohlarda u: “O‘zbekistondagilarning hammasi yo‘qolib qoldi-ku hozir, 15—20 daqiqaga. Odamni qo‘rqitib”, degan. Unga javoban Davronbek Tojialiev: “Ha, menda ham 20 minutcha inet ishlamay qoldi. Lekin TASIKS ishladi, hammasiyammas, ba’zilari”, deya vaziyatni tushuntirgan.
Bugungi uzilishga nima sabab bo‘lganiga aniqlik kiritish maqsadida “O‘zbektelekom” aksionerlik kompaniyasi saytini ko‘zdan kechirdik. 16-yanvar, soat 18:01 holatiga ko‘ra u yerda na bugungi uzilishlar haqida, na ularning yana qaytarilishi xususida biror yangilik yo‘q.

 “O‘zbektelekom” rasmiy sayti xabarlar bo‘limi. “Daryo” skrinshoti
Mazkur nosozliklar haqida xabar bergan TPS internet-provayderi saytida esa quyidagi yangi ogohlantirish paydo bo‘ldi:
Hurmatli abonentlar!
“O‘zbektelekom” aksionerlik kompaniyasi tarmog‘idagi nosozlik tufayli 17.01.2014 yil soat 00:00 dan to 06:00 gacha (Toshkent vaqti bilan) internet xizmati taqdim etilishida uzilishlar bo‘lishi mumkin.
“O‘zbektelekom” AK yuzaga kelgan noqulayliklar uchun uzr so‘raydi.
Demak, ertangi kunning avvalida ham internetdan foydalanishda uzilishlar bo‘lishi mumkin. Shuni inobatga olishni tavsiya etamiz.
Shu bilan birga, mamlakat hududida joylashgan saytlar: “Daryo” va “Muloqot” doimo xizmatingizda ekanligini eslatib o‘tamiz ;)